  Григорий Фомин Анжелика Тихонова корреспондент Удмуртиын улӥсьёсты «Анай но нылпиос йӧскалык дӥськутэн» («Мама и дети в национальных костюмах») туспуктэмъёсъя 3-тӥ калыккуспо вожвылъяськонэ пыриськыны ӧтё. Со сярысь элькунысь йӧскалык политикая министерстволэн пресс-службаез ивортӥз. Ӵектосэз калыкъёслэсь йӧслык аспӧртэмлыксэс возьматон понна радъяло. Отчы анайёс но нылпиос, озьы ик атайёс, песянай-песятайёс но мукет ӵыжы-выжыос пыриськыны быгато. Кыӵе калыклэсь дӥсьсэ возьматыны – асьсэос быръё. Одӥг адямилэсь одӥг ужзэ басьтозы. Куриськонъёсты 25-тӥ гудырикошконозь кутозы. 200 финалистъёсты но 50 вормисьёсты 15-тӥ куарусёнэ вожвылъяськонлэн нимлыко сайтаз ялозы. Соосты пусъён сӥё-дано ужрад Москваын коньывуонэ ортчоз. Вожвылъяськонэз Нылкышноослэн йӧскалыккуспо огазеяськонзы радъя. Куронъёсыныз пыр-почгес чӧлсконпусъя тодматскыны луэ. Тодэ вайытом, 2020-тӥ арын лымшор удмуртъёслэн туспуктэмзы «Анай но нылпиос йӧскалык дӥськутэн» вожвылъяськонын вормисьёс пӧлы пыриз вал.  Тегъёс: туспуктэм удмуртъёс йӧскалыклулчеберет Удмуртия Россия  